Lausuntopyyntönne OM 16/41/2007, OM014:00/2008, 2.6.2008

PERHEEN SISÄINEN ADOPTIO REKISTERÖIDYN PARIN PERHEESSÄ

Oikeusministeriö on pyytänyt Elinkeinoelämän keskusliitto EK:lta lausuntoa työryhmämietinnöstä, joka koskee perheen sisäistä adoptiota rekisteröidyn parin perheessä. Mietinnössä ehdotetaan, että rekisteröidyn parisuhteen osapuoli saisi mahdollisuuden adoptoida parisuhteen toisen osapuolen lapsen. Tällaisen perheen sisäisen adoption toteuttamisen jälkeen lasta pidettäisiin rekisteröidyn parin yhteisenä lapsena. Mietinnössä arvioidaan, että parin ensimmäisen vuoden aikana lain voimaantulon jälkeen perheen sisäistä adoptiota tullaan hakemaan suhteellisen pienessä määrässä perheitä, alle 200 perheessä.
 
EK:lla ei ole huomauttamista työryhmämietinnössä ehdotettuun.
 
Rekisteröidyssä parisuhteessa elävien henkilöiden oikeudesta ottovanhemman vanhempainrahaan ja isyysrahaan perheen sisäisen adoption toteuttamisen seurauksena aiheutuu sairausvakuutusjärjestelmälle lisäkustannuksia. Mietinnössä arvioidaan näiden kustannusten jäävän kuitenkin erittäin vähäisiksi. Samoin vaikutukset vanhempainvapaiden ja isyysvapaiden käyttöön arvioidaan mietinnössä erittäin vähäisiksi erityisesti suhteutettuna kaikkien perhevapaiden määrään.
 
Mietinnön mukaan uudistus johtaa siihen, että sairausvakuutuslain vanhempainpäivärahoja koskevia säännöksiä joudutaan soveltamaan uudentyyppisissä tilanteissa, joita ei ole voitu ennakoida niitä säädettäessä. Tästä seuraa, että rekisteröityjen parisuhteiden osapuolten oikeus erilaisiin vanhempainpäivärahaetuuksiin erityyppisissä tilanteissa ei ole kovin selkeä ja etuuksia saatetaan joutua yhteensovittamaan. Mietinnössä esitetään, että tämän johdosta mahdollisesti tarvittavat muutokset sairausvakuutuslakiin valmistellaan erikseen sosiaali- ja terveysministeriössä.

 
EK kiinnittää huomiota siihen, että mahdolliset muutokset tulee valmistella kolmikantaisesti.

Kunnioittavasti

Elinkeinoelämän keskusliitto
Lainsäädäntö ja kauppapolitiikka

Jukka Ahtela
Johtaja